આમ ને આમ ગામ આવ્યું એટલે ઊખડી ગયેલી કપચીની જગ્યા ધૂળ, પોદળા અને ગંદા પાણીની નીકોએ લઈ લીધી. વાંકાચૂંકા, સાંકડા રસ્તા વટાવી આખરે અરજદાર રામાભાઈના ઘેર પહોંચ્યા તો મામલતદાર, નાયબ મામલતદાર અને સર્કલ ઓફિસર સહિતના અધિકારીઓ તેમને જમીનનો કબજો સોંપવા આવ્યા હતા. અમે પહોંચ્યા એટલે બંને અરજદારો, તેમનો પરિવાર, અધિકારીઓ, પડોશીઓ એમ આખો કાફલો ઉત્તર દિશા તરફ આવેલી જમીન તરફ આગળ વધ્યો. ગાંડા બાવળના ઝૂંડ વચ્ચેથી બીજી વીસેક મિનિટની મુસાફરી પછી આખરે એ ખેતર આવ્યું. અધિકારીઓએ બંને અરજદારો તથા પંચના સહીસિક્કા લઈને અમારી રૃબરૃમાં જ તેમને જમીનનો કબજો સોંપ્યો અને એ સાથે જ ભાનુભાઈને મરણોત્તર ન્યાય મળ્યો.